Филинту Елизиу
Простри си плаща черен, нощ беззвездна…

Превод от португалски: Симеон Хаджикосев, 1984

chitanka.info

Простри си плаща черен, нощ беззвездна,

и с мрак обвий зелената морава;

пропий я с меланхолия такава,

че всичко да е мъка безполезна.

Небе, укрий звездите в тъмна бездна,

та болката, която ме ранява,

да зърне в миг как всичко черно става

и в траура му мамещ да изчезна.

Гръм облаците къса като дреха,

морето с бяс в скалите се разбива,

избликват струи чак до висините.

За мен страданието е утеха:

аз искам страх сега да ме опива

и болката ми с болка да засити.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.